# Carles Riera i Albert

Carles Riera i Albert (Barcelona, 1960) és un sociòleg, i activista polític català. Fou escollit diputat per la CUP-Crida Constituent a les eleccions al Parlament de Catalunya de 2017.

## Biografia

Durant els anys 80 fou membre i portaveu de la Crida a la Solidaritat en Defensa de la Llengua, la Cultura i la Nació Catalanes, director de la Fundació Pere Mitjans des del 1984 fins al 1988 i cofundador i director de la Fundació Randa - Lluís Maria Xirinacs. Als anys 90 va ser membre del secretariat de l'Assemblea d'Unitat Popular. Ha estat professor associat a la UB i docent de postgrau a la UAB. Des del 1993 fins al 2015 va ser fundador i president de la Fundació Desenvolupament Comunitari, i sociòleg col·laborador d'aquesta organització i de la Cooperativa La Fàbrica fins a l'any 2016. Membre del Consell Internacional del Fòrum Social Mundial del 2002 al 2012. També fou president, des del 2010 fins al 2015, del Centre Internacional Escarré per a les Minories Ètniques i Nacionals. És militant de la CUP I membre de l'organització independentista Endavant.
A les eleccions al Parlament de Catalunya de 2015, fou candidat de la Candidatura d'Unitat Popular - Crida Constituent a la circumscripció de Barcelona després de ser escollit en onzè lloc. Fou elegit diputat per la CUP-Crida Constituent a les eleccions al Parlament de Catalunya de 2017, on es presentà com a cap de llista de la circumscripció per Barcelona.
L'estiu del 2017, abans que fos escollit candidat per la CUP, participà en la redacció del llibre Referèndum 2017: la clau que obre el pany escrivint el capítol «Per una geopolítica dels Països Catalans».
Riera concorregué a les eleccions al Parlament de Catalunya de 2021 com a número dos de la CUP a la circumscripció de Barcelona després de l'acord amb Guanyem Catalunya. El 21 de febrer de 2022 fou escollit secretari tercer de la mesa del Parlament.

## Vida privada

És casat i pare de tres fills —dues noies i un noi—, d'entre els quals hi ha la periodista cultural Alba Riera. Els seus gustos musicals van del jazz al flamenc.

## Referències

* ↑ de Lorenzo, Jorge «La controvertida terapia de Carles Riera, candidato de la CUP» (en castellà). El Español, 16-12-2017.
* ↑ «Fitxa del diputat/ada». Parlament de Catalunya. [Consulta: 21 desembre 2017].
* 1 2 «Composició del Parlament - Resultats provisionals - Eleccions al Parlament de Catalunya 2017». Arxivat de l'original el 2017-12-22. [Consulta: 22 desembre 2017].
* ↑ «Carles Riera: ‘Aquesta vegada no negociarem sobre els objectius, sinó sobre el punt de partida’». [Consulta: 21 desembre 2017].
* ↑ NacióDigital «El «cridaire» que s'ha endurit: així és Carles Riera, el cap de cartell de la CUP». naciodigital.cat.
* ↑ EFE «Carles Riera es perfila com a cap de llista de la CUP per a les eleccions del 21-D». El País, 13-11-2017.
* ↑ «Carles Riera, el cupaire orgánico». [Consulta: 21 desembre 2017].
* ↑ «Llista Candidatura d'Unitat Popular (CUP) a Barcelona, eleccions Parlament 2015». NacióDigital.cat, 26-08-2015. Arxivat de l'original el 2017-10-15. [Consulta: 19 juliol 2017].
* ↑ Casas, Ferran. «Carles Riera serà el cap de llista de la CUP el 21-D». Naciódigital.cat, 13-11-2017. [Consulta: 18 novembre 2017].
* ↑ «Es publica el llibre "Referèndum 2017. La clau que obre el pany"». Llibertat.cat, 12-07-2017. [Consulta: 26 gener 2018].
* ↑ «Sabater, Riera i Reguant encapçalaran la llista de la CUP el 14-F». VilaWeb, 15-12-2020. [Consulta: 1r gener 2021].
* ↑ «El Ple elegeix Carles Riera secretari tercer de la Mesa». Parlament.cat, 22-02-2022 [Consulta: 24 febrer 2022].
* 1 2 «Carles Riera, desconegut?». DiarideGirona.cat, 16-12-2017. [Consulta: 19 desembre 2022].
* ↑ Cobo, David. «Les còmiques d'Oye Polo, Marc Sarrats o Enric Auquer, entre els suports a la CUP pel 12-M». NacióDigital, 14-05-2024. [Consulta: 5 febrer 2025].

## Enllaços externs

* Blog de Carles Riera
* Parlament.cat - Fitxa de diputat